्रीजी के भव्य भाल पर जैसी रेखाएँ दिखती थीं वैसी ही रेखाएँ क्षण-भर के लिए दिखाई दीं। फिर 'चलता हूँ' कहकर उन्होंने मुझसे विदा ली। यादवों के साथ वे काम्पिल्यनगर तो चले गये, किन्तु मेरे मन में एक प्रश्न छोड़ गये - मत्स्य का नेत्रभेद करने की योग्यता रखनेवाले दो धनुर्वीरों का संकेत तो उन्होंने किया था, किन्तु स्वयं अपना निर्देश उन्होंने नहीं किया था। मुझे तो पूरा विश्वास था, कितना भी कठिन क्यों न हो, यह पण श्रीजी ही जीतेंगे। अन्तःपुर के द्वीप पर निर्माण किये गये प्रासादों में से छठे प्रासाद की स्वामिनी अब पांचालकन्या होगी।
यद्यपि वे मुझे 'बुद्धिमती - महाराज्ञी' कहते थे, फिर भी थी तो मैं भोली-भाली ही। मैं सोचती रही - कैसी दिखती होगी पांचालों की वह सुगन्धिक यज्ञकन्या द्रौपदी? श्रीजी की हिमवन्त-यात्रा के वर्णन में सुगन्धि ब्रह्मकमलों के विषय में तो सुना ही था। कहते हैं, यह यज्ञकन्या भी सुगन्धि है। कैसा होगा यह सुगन्धित स्त्री कमल ? सुना है, धृष्टद्युम्न की यह याज्ञसेना-श्यामला भगिनी बड़ी मानिनी है । कैसा आचरण करेगी वह मेरे साथ ? भामा जैसा ? कि जाम्बवती जैसा ? मेरी चारों बहनों के नैहर की जनशक्ति इकट्ठा करने पर जितनी होगी, उतना संख्याबल तो अकेली पांचाली के नैहर का - पांचालों का होगा । मेरी अन्य चारों बहनें मेरे पश्चात् आयीं और उन्होंने मुझे महाराज्ञी का सम्मान भी दिया। क्या पांचाली भी ऐसा करेगी?
क्या पता, आगे चलकर वह ही बनेगी यादवों की महाराज्ञी ! सौन्दर्यखानि तो वह है ही - आवाहक, सुडौल और विपुलकेशा भी है। और इन सबसे बढ़कर भूचम्पक के पुष्पों जैसी सुगन्धियज्ञजा-क्षत्राणी! यज्ञजा है तब तो वह बुद्धिमती भी होगी। क्या वह मुझसे भी अधिक बुद्धिमती होगी?
जब प्रद्युम्न का अपहरण हुआ, जब जाम्बवती और भामा एक के बाद एक मेरे जीवन में आयीं, तब भी मैं उतनी विचलित नहीं हुई थी जितनी अब हो गयी। फिर भी महाराज्ञी के दैनन्दिन कर्म नित्य की भाँति करती रही। दोनों द्वीपों पर रहनेवाले आप्तगणों के सुख-दुःख का ध्यान रखती रही।
एक महीना बीत गया । द्वारिकाधीश, बलराम भैया और देवरजी उद्धव के साथ द्वारिका लौट
आये । परन्तु मेरे अनुमान के अनुसार पांचालकन्या द्रौपदी उनके साथ नहीं थी। उसके पिता का यादवों को दिया विपुल उपहार मात्र था। यह सब कैसे हुआ ? मेरा कुतूहल जागृत हो गया। अपने प्रश्न का उत्तर पाने के लिए मैं श्रीजी से उनके कक्ष में मिली। मुझे लगा था कि वे - जिस किसी ने पण जीता है, उसके साथ भविष्य में आनेवाले सम्बन्धों का विचार करते गम्भीर बैठे होंगे अथवा पांचालकन्या प्राप्त न होने के कारण उदास होंगे; परन्तु प्रत्यक्ष में जो कुछ हुआ, वह मेरे लिए पूर्णतः अनपेक्षित था।
मुझे देखते ही वे शीघ्रता से अग्रसर हुए । अपार प्रसन्नता से मेरी दोनों भुजाओं को कसकर पकड़कर वे एक अनोखे ही ढंग से कहने लगे- "रुक्मिणी, पाण्डव जीवित हैं। शान्त, सत्त्वशील मुखवाला युधिष्ठिर, उसका अद्वितीय बलवान, मल्लयोद्धा बन्धु भीम, स्वयंवर